LidanRubinov/Halacha-QA huggingface dataset:
שאלה: גברים ונשים במד"א: בזמן ארוע במד"א יש התחככויות שאי אפשר להימנע מהם בגלל הצורך לתת טיפול דחוף, כמו כן יש מקרים בהם צריכים לתמוך אחד בשני (פיזית). כאשר נמצאים במשמרת (שלא בזמן ארוע) יש חובה לעשות תרגולים על האמבולנס: מדידת לחץ דם, קיבוע לקרש גב, קיבועים וחבישות שברים. 1. האם, בעקבות זאת, מותר להתנדב יחד עם בנים למרות שלא חובה להתנדב איתם? 2. האם מוטלת עליי חובה להשתדל לעשות משמרות רק עם בנות? מה עלי לעשות במקרה שאין אפשרות לשבץ אותי רק עם בנות?
תשובה: יש להימנע מתערובת לא הכרחית בין גברים לנשים. הדבר חמור שבעתיים במקום בו עלולה להיווצר התחככות ביניהם. תרגולים שיש בהם התחככות בין המינים אסורה בהחלט! למתנדבים יש יכולת לדרוש שיתחשבו ברגשותיהם. בארוע אמיתי כאשר יש צורך דחוף לטפל בפצוע יש לעשות את כל הנחוץ מבלי להתחשב במינו של הפצוע.
שאלה: חומרת איסור נגיעה: רציתי לשאול האם יש איסור כרת על נגיעה באשה ילדה נידה לשם הנאה במזיד?מה הדין הרהור?
תשובה: נגיעת חיבה באישה נידה אסורה מהתורה לדעת הרמב"ם. אומנם אין בה כרת אך יש בה חשש של הידדרות לחיוב כרת. גם איסור לאו הוא חמור דיו. הרהור בנשים אסור משום לא תתורו אחרי לבבכם. כשאדם עסוק בתכנים חיוביים ובעיקר בלימוד תורה הוא מנוע באופן טבעי מעיסוק בדברים שליליים.
שאלה: פירוש גמרא, ושאלה פמיניסטית: מהו פירוש דברי רבי חייא שאמר על נישואיו "דיינו שמצילות אותנו מן החטא, ומגדלות בנינו לתורה". וכי במצב של נישואים בעייתייים (כמו שמתואר שם) אפשר לבנות את הדברים על הצד המיני? איך מתמודדים עם הטענה שההלכה נכתבה עי"י גברים ולכן היא לא כוללת את צורת ההסתכלות הנשית, ולכן היא לא באה לידי ביטוי.
תשובה: א. קשר אידיאלי בין איש לאשתו הוא בעיקר קשר נפשי שיש לו גם ביטוי גופני.אולם כאשר הקשר הנפשי אינו חזק דיו עדיין קיים הקשר הגופני. אין זה מצב אידיאלי אלא הרע במיעוטו. אך גם בו ניתן לראות ערך רוחני בהצלה מן החטא. ב. הטענה הזאת היא דמגוגית. הפמיניזם האמיתי אינו רואה הבדל בין הסתכלות גברית להסתכלות נשית כי כולם שווים. אולם גם הסבורים שיש הבדל בין ההסתכלות הגברית לזו הנשית מצמצמים אותה לדברים מסוימים בלבד. בדרך כלל החשיבה האנושית משותפת ואחידה לשני המינים. האם לשופטים גברים יש הסתכלות שונה משופטות נשים? האם רופא שונה מרופאה? האם מטמטיקאי גבר שונה ממטמטיקאית אישה?
שאלה: נסיעה לחו"ל לביקור דודים: האם מותר לנסוע לחו"ל לשם ביקור דודים?
תשובה: אם הנסיעה לזמן קצר, לדעת רבים אין איסור, ואף שיש מחמירים, אפשר לסמוך על המקילים. אמנם הרוצים להדר במצווה, ראוי שלא יסעו לחו"ל לצורך ביקור קרובים. נערים שהם עדיין ברשות הוריהם, יש יותר מקום שיתחשבו בדעת הוריהם. ואם בכל זאת ירצו להחמיר, מוטב שישאלו בזה תלמיד חכם שמכיר אותם.
שאלה: נגיעה בקרובת משפחה: מה אפשר לעשות כשדודתי מגישה לי את הלחי או נותנת לי יד. אני בטוח שהיא תיעלב ואולי אף תתרחק בגללי מהדת(למרות שהיא דתייה). אולי יהיה גם חילול ה. מה לעשות? לא נראה לי שהיא תבין אם אני אדבר איתה על זה!
תשובה: מנהג זה אינו מנהג ישראל. אפשר לבטא קשר משפחתי ושמחה ביחס נאות, בתשומת לב ובשיחה לבבית יותר מאשר בנשיקה. אם תסביר את הדבר בצורה נעימה הדבר יתקבל יפה ולא יגרום לשום חילול ה'.
שאלה: מזוזה במשרד: אני עובדת במשרד לא דתי וכרגע אין מזוזות בכל החדרים. ביקשתי מהבוס לשים מזוזות והוא הסכים. בכניסה יש מזוזה שבירכו עליה כהלכה האם צריך לברך שוב על שאר המזוזות ששמים רק עכשיו?
תשובה: האחריות לקבוע מזוזות היא לא עליך אלא על בעל הבית. תסייעי לו במצוה ע"י שתעזרי לו לרכוש את המזוזות ולקובען. יש מועצות דתיות בהן ניתן לרכוש מזוזות בזול. כל מזוזה חדשה שקובעים יש לברך עליה. גם אישה יכולה לקבוע ולברך.
שאלה: טלויזיה בשבת: אני בחורה בת 23 שנמצאת בהליכי חזרה בתשובה כשנה. אני גרה עם אבי אשר אבי אינו שומר שבת בכלל. אני מתאמצת לקבל את השבת אך לאחר בית הכנסת אני נתקפת בשעמום ובחוסר מעש, לכן אני משאירה טלוויזיה דלוקה במשך כל השבת בחדרי, ההרגשה שלי היא רעה אך ללא הטלויזיה אני מוצאת את עצמי עצובה מאחר ואני לבד ואין הווית משפחה. מהו הדין ומה אני יכולה לעשות?
תשובה: כיון שאת נמצאת בתהליך של חזרה בתשובה ועדיין לא בנית מערכת נוחה, אפשר להמשיך במה שאת עושה על מנת שתתכווני במשך השנים לבנות מערכת חיים המאפשרת להשתחרר מאותם הדברים. רצוי בינתיים לאמץ קצת פעולות כמו קריאה בספרים או הקדשת זמן לשיחה עם האבא בכל מיני נושאים חשובים על מנת לצמצם את הזמן שאת נזקקת למה שהזכרת. ומן השמים יגנו עליך ויסייעו להגיע לשלמות ושמחה.
שאלה: כסף עבור תיקון: אני בחורה שחוזרת בתשובה. הגעתי לרב אשר אמר לי כי יש צורך שאעבור תיקון. בעבור תיקון זה הרב גובה כסף רב. בתחילה האמנתי בו ואפילו שלחתי אליו חברה וגם לה נאמר כי היא צריכה לעבור תיקון וכו. אח"כ שמעתי קלטת של הרב אמנון יצחק אשר נאמר בה בפרוש כי אין לעשות תיקונים ובטח שלא לקחת כסף, אלא לתרומה!!! מאז קשה לי נורא להמשיך וללכת לשעורי התורה של אותו הרב והדבר לא עוזב אותי. מה עושים ומהי ההלכה לגבי תיקונים?
תשובה: עיקר התשובה היא בחרטה על העבר ובקבלה לעתיד שלא לחטוא יותר ולהתנהג מכאן ואילך על פי התורה. אם את עושה כך את בעלת תשובה גמורה ואין צורך בתיקונים מיוחדים. העיקר הוא להרבות במצוות כדי להשלים את מה שקולקל בעבר וזהו התיקון הטוב ביותר. אם שיעורי התורה של אותו רב מחזקים אותך כדאי להמשיך ולשמוע אותו בלי תיקונים מיוחדים. אם קשה לך להמשיך ולשמוע אותו, יש ב"ה הרבה נותני שיעורים ותוכלי ללמוד אצל רב שמחזק אותך בתורה, ירא"ש ומצוות.
שאלה: מהו מעשר וכמה צריך לתת?: אני יודעת שצריך לתת מעשר מהמשכורת. שאלתי היא איך עושים את החישוב של כמה צריך לתת ומה עושה אדם שהינו בעל חובות וקשיים כלכליים ואיך הוא צריך לתת את המעשר? למי יש לתת את כספי המעשר?
תשובה: מן הראוי לתת מהכסף שאת מקבלת ביד (כלומר מהנטו) עשירית. טוב לתת צדקה, גם למי שאין לו הרבה, כי זה מביא ברכה. מכל מקום מי שהוא בעל חובות גדולים יתן פחות ממעשר ויחזיר קודם את חובותיו. את כסף המעשר יש לתת לקופת צדקה, לעניים או למוסדות תורה.
שאלה: הלבנת פנים בקבוצה לשיפור עצמי: בקורסים פיקודיים בצבא יש דבר שנקרא "קבוצה לשיפור עצמי", זהו מפגש של צוות הצוערים, המפגש מתקיים בד"כ בסוף הקורס, והוא אורך חצי יום לפחות, מטרת המפגש היא שעל כל אחד מהצוערים כולם יביעו את דעתם, על ההתנהגות שלו וכד, וע"י כך יוכל כל צוער לדעת כיצד ההתנהגות שלו משפיעה על הסובבים אותו, ויהיה מודע לדבר בבואו להיות מפקד בעתיד, וכך יהיה מפקד טוב יותר. לכאורה כל אחד מהמשתתפים מסכים שידברו עליו ואף רוצה לדעת את האמת על עצמו, כדי להיות טוב יותר בעתיד. האם מותר לקיים קבוצה כזו, או שיש בזה משום רכילות או הלבנת פנים (אף שהיא מהסכמה)?
תשובה: כיוון שמדובר בדבר שהוא נצרך לשם קידום המפקדים ושיפור התנהגותם, אין בזה איסור. ולהפך יש בזה מצווה, לסייע למפקדים להיטיב עצמם, ולהרגילם לעמוד בביקורת. אמנם כל דבר צריך להאמר מתוך אהבה וכבוד, כדי לתקן ולא כדי להעליב.
שאלה: כרוב ניצנים: האם מותר לאכול כרוב ניצנים מבושל? (הכרובים הקטנים מוכנסים להקפאה מיד לאחר קטיפתם, נארזים בשקיות ומשווקים על ידי סנפרוסט)?
תשובה: כרוב הניצנים הוא ירק נגוע כמו הכרוב הרגיל, יש בו טריפסים, כנימות עלה ועוד. העובדה שהירקות עוברים תהליך של הקפאה אינה מועילה בהקשר לחרקים ומבדיקות מעבדה שעשינו בירקות מוקפאים שונים מצאנו שהם נגועים ולכן נראה שאין לאכול כרוב ניצנים אפילו לאחר הבישול. אמנם לא ערכנו בדיקות מעבדה באופן ספציפי של כרוב ניצנים, (לפי המידע שקבלתי מקור הכרוב ניצנים הוא בחו"ל), ולכן בע"ה נערוך בדיקות של הכרוב ונפרסם את התוצאות. בברכת התורה והארץ, הרב יואל פרידמן
שאלה: נגיעה בילדים מאומצים: ברצוננו לדעת איך לנהוג במקרים הבאים בילד מאומץ: האם מותר להכות ילד מאומץ למטרת חינוך? האם מותר לחבקו או לנשקו? אשמח לקבל ממך תשובה בהקדם ואם תוכל להוסיף הלכות ודינים שיוכלו לעזור.
תשובה: כל מה שמותר בדרכי חינוך וענישה בילד רגיל, מותר גם ביחס לילד מאומץ. אך אם יש ידיעה שהילד יתום מאב או מאם, ח"ו, יש להוסיף דרכי חינוך של אחוה ולצמצם את הענישה. ובמה שנוגע בחיבוק ונישוק, ישנם דעות בין גדולי האחרונים. לדעת בעל הציץ אליעזר אפשר להקל. וישנם פוסקים האוסרים. ראוי להשתדל להימנע מחיבוק או נישוק מגיל תשע ומעלה מלבד מצבים שהילד זקוק להם מאוד וגם אז יש לעשות מעשים אלו ברפיון, ולא בקרבה יתרה (כגון נשיקה על המצח וכדומה).
שאלה: הסכנה שבסירוב: בהיותי חייל כאשר אסרב לפנות מאחז, הרי ברור הוא שיוטלו עליי סנקציות מטעם הצבא, ובמקרה הטוב מפקדיי יעבירו אותי לתפקיד אחר. אם כל החיילים אשר מאמינים בשלמות ארץ ישראל יסרבו לפות מאחזים, הרי שבסופו של דבר לא יישארו חיילים מאמינים בתפקידים קרביים והיישובים ביהודה ושומרון ישארו בשמירת אלו שכן הסכימו לפנות. האם כך צריך להיות?
תשובה: כבר עניתי בתשובה קודמת שאם ניתנה פקודה לעבור על מצוות התורה אין כל היתר לעשות זאת גם אם הדבר יגרור עונש. אכן, מי שנמצא בתפקיד פיקודי וסבור שהמשך השירות שלו תורם לצבא צריך למצוא את הדרך איך לא לעבור על דברי תורה מבלי להתעמת עם מפקדיו. מכל מקום, שום דבר לא מתיר לעבור על דברי תורה אלא פיקו"נ בלבד ומצוות יישוב ארץ ישראל היא מצווה מרכזית ששקולה כנגד כל המצוות וגם עליה אסור לעבור. דעת מו"ר הרב צבי יהודה הכהן זצ"ל. מה עוד ניתן (היה) לעשות למניעת הגירוש?
שאלה: עיון תפילה: הרב! האם מותר לעיין בפירושי תפילה הרשומים בסידור בזמן התפילה? ואם זה עוזר לי להתכוון יותר? האם יש הבדל בין חלקי התפילה השונים בעניין?
תשובה: אם אתה נתקל בתפילה במילה לא מובנת ואתה מעיין בפירושה הדבר מותר.
שאלה: עין הרע-קמיע: האם מותר להצמיד לבגדי תינוק קמיע הידוע כ חמסה (צורת כף-יד) נגד עין הרע? האם זה ראוי? האם אין בזה משום ע"ז או לפחות אמונה תפלה?
תשובה: מוטב שלא לעשות זאת, מפני שאין לסמוך על סגולות שמקורם אינו בתורה. אין בזה איסור של עבודה זרה, אבל ודאי יש כאן פגם באמונה. לתשובת הרב רואי מרגלית
שאלה: שתיית יין באישה: מה הדין היום לשתיית יין לאישה שלא בפני בעלה?
תשובה: שתיית יין עלולה לגרום להתנהגות לא מרוסנת לכן אשה נמנעת מלשתות יין בכמות גדולה, מעל לרביעית( כוס של קידוש).
שאלה: שער באישה ערווה: מדוע גרושה או אלמנה חייבות בכיסוי ראש? והאם יש הבדל ביניהם? מה דינה של גרושה או אלמנה שלא נהגה בימי נישואיה לכסות את ראשה, האם היא תתחייב בכיסוי ראש לאחר גירושיה? מדוע אין דין "שער באישה ערווה" חל גם על רווקות כמו שוק או טפח למשל? מה דינה של רווקה בעולה או נשואה שעדיין לא נבעלה?
תשובה: כתוב בתורה "ופרע את ראש האישה" המטרה היא לבזות את הסוטה. מכאן למדנו שכבודה של אישה שנישאה הוא כאשר ראשה מכוסה. מעמד מכובד זה לא פוקע עם הגרושין או האלמנות. גם אם אישה לא נהגה לכסות את ראשה בימי נישואיה, מכיון שמעמדה כאשה שנישאה לא פוקע, חיוב כיסוי הראש חל עליה גם בהיות הגרושה או אלמנה. אישה רווקה לא חויבה בכיסוי הראש לכן אין שערה המגולה נחשב לערוה. ערות שער הראש שונה מיתר המקומות הצנועים בגוף. כל יתר המקומות טעונים כיסוי בגלל היותם ערוה. שער הראש שונה, חיובו בכיסוי הופכו לערוה. נחלקו הפוסקים מהו גורם החיוב בכיסוי הראש, הנישואין או הביאה? עיין פתחי תשובה אה"ע כא ב
שאלה: מסירת שטחים - הגר"ע יוסף: א. מה הייתה דעת הגר"ע יוסף בנושא מסירת שטחים (באילו תנאים מותר)? ב. האם הוא חזר בו? ג. האם כתוצאה מפרשה זו רצוי לא להצביע למפלגתו אשר נושאת בשמה את עיקר תורתנו ועיסוקנו?
תשובה: לצערינו מפלגת ש"ס לא התנגדה להסכמי אוסלו אע"פ שאנו הזהרנו ואמרנו שהסכמי אוסלו יביאו לאסון ואמרנו שאסור לוותר על חלקי א"י. גם היום אי אפשר לסמוך על ש"ס שהיא תצביע נגד ויתורים על חלקי א"י ומסירתם לנכרים. לכן, מי שמתנגד להקמת מדינה פלסטינאית ומי שמבין שאסור למסור לערבים אף שעל בא"י לא יכול לתמוך במפלגת ש"ס.
שאלה: מד"א בשבת: 1. האם מותר למתנדבי נוער להתנדב בשבת אם הנהג יכול להסתדר בלעדיהם? 2. בזמן המתנה בין מקרה למקרה המתנדבים שוהים בחדר מתנדבים בו יש טלוויזיה, מחשב וכו. לכן, האם עדיף שמתנדבים דתיים יתנדבו בשבת כדי למנוע חלול שבת שלא לצורכי פיקוח נפש?
תשובה: 1. אם אין צורך במתנדבים בשבת אין להם לחלל שבת ללא צורך. 2. יש מצוה להתנדב לצורך פיקוח נפש. אולם אין אדם חייב לעזוב את ביתו בשבת על מנת למנוע מיהודי הנמצא במקום אחר שלא יחלל שבת.
שאלה: מנין שחלק גדול ממנו מחלל שבת: אני מתפלל בעבודה במנין מצומצם והזמן המוקצב לנו הוא 15 דקות. המנין נע בין 10 ל 12 מתפללים אבל מתוכם יש 6 שומרי שבת השאר לא שומרים שבת האם יש עם כך בעיה להתפלל ואם כן האם עדיף להתפלל ביחיד? כיצד יש לומר את התפילה (חזרה, תחנון, קדישים)?
תשובה: אני מניח שהמדובר בתפילת מנחה. כאשר המניין מורכב מהרבה מחללי שבת עדיף להימנע מברכות מיותרות ולוותר על חזרת הש"ץ. תחנון יש לומר כי אין בו ברכה לבטלה.
שאלה: פירוש שכל במהר"ל: מה פירוש המושג מדרגת שכלי במורנו המר"ל
תשובה: המושג שכל או מדרגה שכלית בדברי המהר"ל מיוחס למעלה רוחנית טהורה שאיננה מושפעת מהחומר וחולשותיו. ובדרך כלל הכוונה למדרגת הנשמה או המלאכים.
שאלה: חנוכת בית בדירה שכורה: אני שוכר דירה כבר 8 שנים. ראיתי באחת מהתשובות באתר שלדירה שכורה צריך לעשות חנוכת בית. בשבילי זה חידוש כי הייתי סבור שרק לדירה שקונים עושים חנוכת בית. האם אני צריך לעשות חנוכת בית בדירה השכורה? איך ומה עושים בחנוכת בית?
תשובה: אם עברו כבר שנים רבות אין טעם לעשות חנוכת הבית. עיקר חנוכת הבית הוא לימוד תורה. יש סדר מיוחד שחובר לשם כך. מי שאין לו סדר זה ילמד 3 פרקי משנה המתחילים באותיות ב י ת, או לפחות 3 משניות כאלו ורב שידרוש דרשה. נוהגים לברך ברכות על כיבוד קל. אין צורך בסעודה גדולה.
שאלה: נגיעה באשתו ביום החתונה: מהו המקור ההלכתי לאיסור נגיעה באישה שאינה נידה, האם מותר לי לתת יד לארוסתי ביום החתונה אשר היא כבר אינה נידה, ואם לא מהו מקור האיסור?
תשובה: אישה זרה, גם אם אינה נידה, אם היא אשת איש נגיעתה אסורה. אם אינה אשת איש היא בדרך כלל גם נידה. אך גם אם במקרה אינה נידה יש איסור לגעת באשה שאינה אשתו. באשתו הטהורה מותר לבעלה לגעת אולם הצניעות מחייבת לא לעשות זאת בפרהסיה. לכן מן הראוי שגם ביום חתונתם יימנעו החתן והכלה מלגעת זה בזו בפרהסיה.
שאלה: טבילת כלי פורצלן: האם כלי חרסינה המצופים אמייל (פורצלן) צריכים טבילה?
תשובה: כלי חרסינה פטורים מטבילה אך ישנם כלי חרסינה המצופים בזכוכית כמו סוגים אחדים של פורצלן, והיות וכלי זכוכית חייבים בטבילה מדברי חכמים, ישנם המחמירים לטבול כלי פורצלן בגלל הציפוי. יש לדעת שגם המחמיר טובל את הכלים בלי ברכה משום ספק ברכות להלקל. ובכל אופן למקלים שלא לטבול יש על מי לסמוך.
שאלה: טבילת מכשירי חשמל: כיצד ניתן להטביל מכשירי חשמל מתוצרת חו"ל, כטוסטרים, קומקומים, slow-cooker? הבנתי שיש אפשרות שאומן יהודי יפרק וירכיב מחדש את המכשיר. מי נחשב אומן? האם אבי, מהנדס אלקטרוניקה בהכשרתו (אך לא בעיסוקו כבר עשרות שנים) נחשב "אומן"?
תשובה: מכשירי חשמל מתוצרת חוץ חייבים בטבילה רק אם הם עשויים במתכת ובאים במגע ישיר עם האוכל. לכן קומקום העשוי מפלסטיק אף על פי שיש בו גוף חימום מתכתי פטור מטבילה וכן תנור בישול פטור מטבילה. כמו כן יש להסתפק במכשירים המצופים באמייל אם הם חייבים טבילה או לא כיון שהאמייל עשוי מחול והוא פטור, אמנם כיון שבדרך כלל הוא משמש כציפוי למתכת והיא העיקר יש מקום לחייב את טבילתו. בכלי חשמל העלולים להתקלקל אם יוטבלו יש לנקוט באחת מהאפשרויות הבאות: א. אם ניתן לקחת את החלקים הבאים במגע עם האוכל בפני עצמם ולהטבילם כמו תבניות של טוסטרים או של תנורים - זו הדרך הטובה ביותר. ב. אם ניתן לפרק ולהרכיב על ידי אומן יהודי ולשם כך נחשב כאומן לאו דוקא מי שמקצועו בכך אלא שיש לו הבנה בנושא קצת יותר מהממוצע. נראה שאביך עונה בהחלט על נתון זה. ג. ישנה אפשרות לעשות מן מכירה, כמו מכירת חמץ, של כל הכלים לגוי ולקבוע שהם נמצאים אצלך בדרך שאלה לזמן בלתי מוגבל. לתשובת הרב זלמן מלמד. לתשובת הרב רואי מרגלית. טבילת כלים העשויים מפלסטיק ומתכת
שאלה: ברכה על קרקר עם תוספות: מה מברכים על קרקר עם גבינה, ומה מברכים אם מוסיפים מלפפון וזיתים?
תשובה: אם העיקר הוא הקרקר מברכים בורא מיני מזונות.
שאלה: תפילת הדרך: האם יש להתפלל תפילת הדרך בנסיעה מרעננה לקיבוץ גן יבנה וכן בין ירושלים לקיבוץ גן יבנה?
תשובה: כל דרך שהנסיעה בה, כולל החזרה, ארוכה יותר מזמן של שעה ישנו צורך לומר בתחילתה את תפילת הדרך. מכאן שיש לומר זאת גם במקומות שהזכרת. ואם הדרך קצרה יותר אך יש בה חשש סכנות יש גם בזה לומר תפילת הדרך. ובימינו שמצויות תאונות דרכים בדרכים הראשיות, ה' ישמרנו, יש לומר תפילה זו גם במרחקים קצרים יותר, בדרכים בין עירוניות שהמרחק ביניהם ארוך כדי נסיעת חצי שעה ומעלה. וה' ישמרך עם כל ישראל ועם כל הולכי דרכים אמן.
שאלה: הדתי האידאלי.: האם זה נכון לחיות בתוך חברה חילונית ולהפתח לתרבות החילונית? איך נוכל לצפות שהחשיפה המוגברת הזו לא תשפיע לרעה עלינו? איך אפשר לבקש מהקב"ה בתפילה "אל תעמידני לא לידי ניסון ולא לידי ביזיון" ולשים את עצמינו בתוך ניסיון ענק כזה שעלול חס ו להסיט אותנו מדרך האמת ומהמטרה שלנו בעולם? אני פשוט מרגישה שעם כל הרצון לקרב שכחנו דבר אחד חשוב - לקרב את עצמינו. אני מרגישה שבאיזשהו מקום התורה היא כבר לא המרכז בחיים של החברה שיצא לי להכיר, אלא איזושהי ידיעה נלווית ברקע לכל הפעולות והמטרות הטפלות כמו כסף, הצלחה ולימודים באוניברסיטה נעשים עיקריים. אני רואה המון יופי באידאולגיה של הרב קוק אבל אני לא רואה איך היא משתלבת בפועל בחיי היום יום של אנשים פשוטים כמוני. אין לי שום ספק שהרב קוק ורבנים אחרים מצליחים לעמוד בנסיונות האלו שהם קשים, אבל האם זה נכון להגיד שכולם יעמדו בזה? המציאות לא מוכיחה את זה כל כך. אני חייבת לקבל תשובה או לפחות כיוון למחשבה שיעזור לי למצוא גם נקודות טובות בחברה שלנו ולא להסתכל ככה מהצד ולבקר.
תשובה: הדרך של הרב קוק היא שרק מי שיודע בבטחון שהתקרבות שלו לרחוקים מתורה לא תפגע בו מבחינה רוחנית אלא רק תקרב את הרחוקים לתורה. רק לאדם כזה מותר להתחבר לחלוניים, אבל מי שהתחברותו לחילוניים עלולה להחליש אותו באמונה ובקיום מצוות, עליו להימנע מלקשור קשרים איתם. זה מהצד המעשי, אך בליבו צריך אדם לאהוב את כל ישראל, ללמד עליהם זכות, לאהוב את מעלותיהם ולשנוא את חסרונותיהם. עייני באגרות ראי"ה, אגרת תקנ"ה.
שאלה: צפרנים מלאכותיות - חציצה בנטילת ידיים?: האם ציפורניים מלאכותיות נחשבות כחציצה כאשר הן אינן מודבקות לצמיתות אלא לזמן מסויים כגון לצורך אירוע חגיגי כגון חתונה? מה הדין לגבי טבילה?
תשובה: צפורניים מלאכותיות זמניות מהוות חציצה.עליהן להישאר לפחות חודש. לגבי טבילה יש להחמיר יותר ועליהן להישאר לפחות חצי שנה. המנהג הראוי של בנות ישראל הוא להחמיר בצפורניים, לא לגדלן וממילא גם לא לבנות צפרניים מלאכותיות.
שאלה: סרבנות בצה"ל: מבחינה הלכתית ואמונית, איך צריך להתייחס לסרבני שירות בצה"ל.
תשובה: סרבני השרות בצה"ל המסרבים לשרת ביש"ע הם פורשים מן הכלל ומוציאים את עצמם מהעיקרון שכל ישראל ערבים זה לזה. הם תלושים מיסודות היהדות ומרחפת עליהם סכנת עקירה מעם ישראל והתבוללות בין העמים. יש לרחם עליהם ולהתפלל שישובו בתשובה שלימה.
שאלה: גניזה לדברי תורה בעיתון: האם דברי תורה המודפסים בעיתון, כדוגמת המדור "רביבים" שכותב הרב בעיתון "בשבע", דרוש גניזה?
תשובה: למעשה, אף שיש מחמירים, מצד הדין אין חיוב לגנוז את דף העיתון. והטעם לכך, שהואיל ורוב העיתון עוסק בענייני חול, ולשם כך מדפיסים אותו, לא חלה עליו קדושה. אמנם כיוון שבפועל יש בדף זה דברי תורה - אסור לבזותו, ולכן אין להשתמש בו כסמרטוט לניקיון או לעטיפת דגים. אבל אם מניחים את העיתון בפח שאינו מטונף כל כך, אין בכך איסור. ובמיוחד שהדף שיש בו דברי תורה עטוף מצדדיו בדפים אחרים, כך שאינו בא במגע עם הפסולת שבאשפה. ואם ירצו להדר בזה, יוכלו להניח את העיתון בתוך שקית, ואותה להניח בפח. ובמקומות שיש מכלים לאיסוף נייר, מוטב להניחם שם. ולגבי דפי פרשת שבוע, דעת רוב הפוסקים שהם צריכים גניזה. ואע"פ כן, כיוון שמצוות הגניזה בדפים מודפסים היא מדברי חכמים, הרוצה לסמוך על המקילים שאינם מצריכים גניזה, רשאי (ועיין במנחת יצחק ח"א יז-יח, ופניני הלכה חלק ד, עמוד 112).
שאלה: דוד חשמלי בשבת: קראתי בפניני הלכה את הדיון לגבי דוד חשמלי בשבת. שאלתי היא עקרונית לעצם פעולת הדוד. לפי מה שהבנתי דוד חשמלי פועל בעיקרון כזה שהמים החמים עולים למעלה והמים הקרים נכנסים מלמטה. כלומר המים שנכנסים לדוד נשארים קרים. אפשר לשם לב לכך שכאשר נגמרים המים החמים בדוד זה בבת אחת, ולא מצב של התקררות הדרגתית של המים. כלומר אמנם יש נגיעה בין המים החמים לקרים, אבל מצב שמים קרים יכנסו ומייד יתבשלו במים החמים מצריך מצב שכל הדוד יהיה מלא מים רותחים, מצב שכמעט לא יתכן (במיוחד לאחר הרחצה של ע"ש). א"כ לא ברור לי עצם האיסור להשתמש במים חמים מדוד חשמלי.
תשובה: עיין בפניני הלכה הל' שבת עמוד 123, בהערה 2, שהתייחסתי לעובדה שתארת. אולם כאשר המים היוצאים מהברז רותחים עד שלא ניתן להניח בהם את היד, יש סבירות שהמים הקרים הנכנסים יתחממו לחום של 43 מעלות, שזה יד סולדת לחלק מהפוסקים. עוד צריך לציין שההבדל בין המים שלמטה למים שלמעלה תלוי בזווית שבה העמידו את הדוד. ולעיתים ההבדל אינו גדול. ולכן יש לחשוש כאשר אי אפשר להניח את היד במים, שלא לפתוח את הברז. וכשיש בזה ספק, אם חומם גדול כל כך, מותר לפתוח את המים כמו שכתבתי שם.
שאלה: סלט מירקות עלים - כשר?: ישנם היום סלטי עלים הנמכרים שטופים ומוכנים לאכילה הכוללים עלי רוקט, עלי סלק ועוד. לדוגמא: אחלה-טבע. קו מוצרים של הקו-אופ-לידר פרייס, שאין עליהם הכשר בד"ץ אלא של הרב שוקרון (רבנות אשכול). מה דין העלים האלה באופן כללי, ומה לגבי המוצרים הספציפיים.
תשובה: עלי רוקט, סלק עלים וכרובית הם ירקות עלים שנגועים מאד בחרקים. לדוגמא בסלק עלים ישנם זבוב המנהרות ומנהרן העורקים אשר אינם יורדים אף בשטיפה. לאור הנ"ל נראה שאין להשתמש בסלטים מוכנים אשר אינם גדלים בגידול מיוחד ובטיפול מיוחד למניעה או להורדת החרקים. בברכת התורה והארץ, הרב יואל פרידמן
שאלה: שמא יקדימנו אחר?: מה פירוש שמא יקדימנו ברחמים, הרי זווג ראשון מן השמים וזווג שני לפי מעשים. איך מסתדר בשני המקראות, ומה עלנו לעשות כדי שלא נפספס הזווג?
תשובה: שאלתך נשאלה בגמרא (תחילת מסכת סוטה ועוד) והתשובה שנזכרה בגמרא כי אף על פי שהזיווג הוא משמיים, יתכן שאם השני הוא בצער גדול שלא יכול לממש את רצונו הוא עלול להתפלל שמא האישה תמות, או שמא בן זוגה המיועד ימות. ופעמים שאם יש עוונות שמקטרגים עלולה לתפילתו ח"ו לפעול. אך במקרה שכבר היו הנשואים והוא מבין שהפסיד יש להניח שהוא ירגע ולא יבקש את הבקשות הנזכרות. וה' הטוב יגן על עמו ישראל ויתן לכל אחד את בת זוגו בשמחה ובנחת ללא שום הרהור.
שאלה: ריבית ע"י שליח: ראיתי בשו"ע יו"ד סימן קס סעיף טז ברמ"א שאם לווים בריבית דרך שליח מותר. האם מותר לנהוג כך להלכה למעשה?
תשובה: על פי הנראה רוב מפרשי השו"ע דחו פסק זה מכל וכל כטעות של תלמיד, ואפילו הרמ"א בעל ההלכה בספרו "דרכי משה" אמר לסמוך על פסק זה רק בשעת הדחק. גדול האחרונים הגאון מוילנא דחה גם הוא את הדברים כטעות מוחלטת ללא שום ביסוס ומעולם לא שמענו ולא ראינו משהו שסומך על כך בהלכה למעשה. ועיקר סומכים המקילים רק על השיטות השונות שנכתבו בענין היתר עסקה אבל בשום אופן לא על ידי שליח ישראל.
שאלה: לקצר בתפילה כדי להספיק לענות קדושה?: קראתי בספרים של הרבנים מונק ושטיינזלץ וראיתי שיש כל כך הרבה מה לכוון בתפילה. כוונתי כמו שהם כתבו (לפחות בברכת אבות עשיתי ככה) זה לוקח לי המון זמן וכל פעם אני מפסיד "קדושה"! מה אני יכול לעשות??? הרי אני לא יכול כל פעם לצאת ידי חובת "קדושה" לפי הכלל "שומע כעונה" כי הכלל הזה הוא רק בדיעבד, לא?
תשובה: המאריך בתפילתו מתוך שהוא מרבה בכוונות אינו צריך לקצר כדי להספיק לומר קדושה עם הקהל. שהעוסק במצווה פטור ממצווה אחרת, וכיוון שהוא עוסק בתפילת עמידה אינו צריך לתכנן כיצד לומר קדושה.
שאלה: רקע על ישיבות: למה אין הרבה מחשבה וחסידות בישיבות הסדר? למה רוב הזמן גמרא??? בנוסף, הבנתי שהרב מכיר את ישיבת ההסדר ברמת גן - אשמח אם כבודו יוכל לתת לי מעט רקע על הישיבה!!
תשובה: לימוד התורה העיקרי הוא התלמוד. הוא קשה ועמוק ולכן יש המעדיפים לימודים אחרים על פניו. אולם אין שום סיכוי להצליח בשום מקצוע בתורה בלי ידע רציני בתלמוד. גדולי המחשבה והפרשנות בישראל היו גדולי ההלכה! באשר לישיבת רמת גן, גם בה לימוד התלמוד הוא העיקר. עליך להכיר את הישיבה בעצמך ולהחליט אם היא מתאימה עבורך.
שאלה: בית המקדש השלישי: האם ישנו תיאור כלשהו לאיך צריך יהיה להראות בית המקדש השלישי, אשר נזכה לו בימים טובים? תיאור אשר נותן את מידותיו,או רמז לצורתו החיצונית,או אולי מיקומו.
תשובה: בענין בית המקדש השלישי ישנו תיאור המדות בצורתו החיצונית בספר יחזקאל בפרקים מ-מג, ויש לעיין במפרשים שם ובמיוחד בביאור הגר"א. כן נכתב ביאור על נושא זה בסוף הספר "יסוד ושורש העבודה". וכן כתב הרמב"ם בפתיחת ביאורו למסכת מידות שהמידות והצורה הרשומים שם הם על פי חזון יחזקאל בפרקים הנזכרים. בימינו יצאה סדרה של ספרים מלווים בשרטוטים ובתמונות על בתי המקדש בעבר ובעתיד, ואחד הספרים עוסק כולו בבנין בית המקדש השלישי על פי המפרשים בספר יחזקאל. להרחבה בעניין זה
שאלה: מי שהכניס לפיו חלב לפני שעבר הזמן: אדם שאכל בשר וכעבור כמה שעות לאחר אכילת המאכל הבשרי, בעדו בשרי, הוא נוגס בחטיף חלבי, בטעות, מפני ששכח שעוד לא עבר הזמן בו הוא בשרי. לאחר הנגיסה, הוא נזכר שהוא בשרי. מה עליו לעשות?? לזרוק את החטיף (החלק הנגוס) או לסיים את מה שבפיו?
תשובה: יש לזרוק את המאכל מפיו ולא לסיים את האכילה. אם עבר מהברכה זמן פחות מכדי אמירת " עליך מורי ורבי" יש לומר "ברוך שם כבוד מלכותו לעולם ועד".
שאלה: אמירת שם השם לשווא: כאשר אנו מתפללים, אנו מתפללים תפילה שתיקנו חכמינו. מאין לנו הוודאות כי הזכרת שם השם בתפילה אינה לשווא? האין קריאת משפט המכיל את שם השם בניסוח שאינו מדויק מהווה נשיאת שם השם לשווא? ראיתי במאמרים שקראתי כי יש הכותבים א-ל. האם המלה הזו מהוה שם ה' או שדינה אינו זהה?
תשובה: אדם שמתכנן להתפלל נכון כפי שהוא יודע תפילתו רצויה ואהובה למקום. גם אם אינו מדייק בלשונו וטועה במבטאו תפילתו מתקבלת ואין כאן כל חשש של הזכרת ש"ש לשווא. אין צורך לכתוב "-" בין האותיות א' ו-ל' כאשר אין הכוונה לכתוב ש"ש (כגון "אל תעשה זאת", "בוא אלי" וכדומה. כאשר הכוונה לשמו ית' רצוי לכתוב "-" בין האותיות.
שאלה: העתקת תקליטור שנאבד: בספרייה הציבורית שאני עובד בה אבד תקליטור שעסק בענייני רפואה והלכה. השאלה היא: האם אנו רשאים ליצור לנו עותק חדש (ע"י העתקה של עותק שנקבל ממשתמש אחר) ללא קבלת רשות מהמפיץ המקורי. היות שרכשנו את התקליטור בעבר, לכאורה קנינו את זכות השימוש במידע שעליו.
תשובה: למרות שקניתם את התקליטור בעבר, אם כתוב על זה כל הזכויות שמורות, אז על פי חוק זכויות היוצרים אין לכם להעתיקו כי אתם מפסידים בכך את החברה, ולכל אדם ישר אין לעשות זאת, כי דינא דמלכותא דינא וזה חוק התקף גם על פי דין תורה, אא"כ תפנו לחברה ותשאלו אם הם נותנים רשות שבמקרה כזה שנאבד התקליטור תוכלו להעתיקו.
שאלה: חינוך בנותי מול עבודה: אני במקצועי מתכנתת, עבודה שדורשת השקעה בזמן, האם זמן מועט אך איכותי עם בנותיי מספיק לחינוכן, או שעלי לחפש עבודה אחרת?
תשובה: תשובה שלימה לשאלתך יכולה להינתן רק אחר הכרת המציאות מכל צדדיה בבית. אענה איך צריכה להיות הגישה לפיתרון. אם לילדייך טוב ואת מצליחה להעניק להם חום ותשומת לב בזמן מועט, אין צורך לשנות את עבודתך. אך אם עדיין את חסרה לילדים וזה משפיע עליהם לא לטובה, צריך למצוא דרך להיות איתם יותר.
שאלה: לבוש בחוף ים (נפרד): בבואי לחוף הים (רחצה נפרדת), ישנן נשים הלבושות בבגדים בהכנסן למים, וישנן שלבושות בבגד ים בלבד. האם לבוש כזה אפשרי, שהרי המציל ברוב המקרים גבר?
תשובה: יש הסבורים שהמציל צריך להתרכז בעבודתו ולא להסתכל על גופם של המתרחצים. אולם גם לדעת החולקים על כך במים את מכוסה והבעיה היא רק בקטע החוף שבין המציל לים. מאחורי המציל אין כל בעיה ולפניו אפשר להשאר לבושים בחלוק עד הכניסה למים או להזדרז ולא להשתהות שם.